**22.03.2024**

 **Comunicat de presă**

**Activități de educație financiară dedicate elevilor clujeni, în cadrul Săptămânii Mondiale a Banilor (** „**Global Money Week”), 18-22 martie 2024**

Inspectoratul Școlar Județean Cluj, în parteneriat cu Banca Națională a României, Sucursala Cluj (BNR Cluj) și Banca Comercială Română (BCR Cluj), a desfășurat în perioada 18-22 martie 2024, o serie de activități pe teme ale educației financiare adresate elevilor din unitățile de învățământ preuniversitar din județul Cluj, în contextul Săptămânii Mondiale a Banilor.

Caracterul interdisciplinar al ativităților planificate la nivelul unităților de învățământ preuniversitar a permis abordarea unor subiecte de interes pentru elevi, acestea fiind adaptate particularităților și nevoilor de învățare ale elevilor, pe niveluri de învățământ (primar, gimnazial și liceal).

Pezentările tematice realizate de către reprezentanții instituțiilor partenere i-au familiarizat pe elevii clujeni cu aspecte privind rolul băncii în societate și în economie, raportul cerere și ofertă, produsele și serviciile bancare (contul de plăți, creditul), raportul dintre venituri şi cheltuieli, buget, economisire, dar și instrumente și mijloace de plată (numerar, card, internet și online /mobile banking).

 În cadrul parteneriatului interinstituțional, prin intermediul vizitelor la sediile băncilor partenere, elevii clujeni au fost antrenați în activități de conștientizare, privind importanța educației financiare care se regăsește în multiple aspecte ale vieții cotidiene, având aplicabilitate imediată în zona deciziilor legate de bugetul personal și de raportul dintre venituri și cheltuieli.

Astfel, elevi din 13 unități de învățământ preunivesitar clujene, mediul urban și mediul rural ( 67 de clase, 1.608 elevi) au fost implicați în activitățile tematice desfășurate în Săptămâna Mondială a Banilor, iar în cadrul dezbaterilor tematice cu experții băncilor partenere au fost prioritizate nevoile de învățare ale actualei generații de copii și tineri.

Unitățile de învățământ implicate în ediția 2024 a Săptămânii Mondiale a Banilor sunt următoarele: Colegiul Ortodox *Mitropolitul Nicolae Colan* Cluj-Napoca, Colegiul Național Pedagogic *Gheorghe Lazăr*, Cluj-Napoca, Liceul de Informatică *Tiberiu Popoviciu*, Cluj-Napoca, Colegiul Economic *Iulian Pop* Cluj-Napoca, Liceul Teoretic *Dumitru Tăuțan* Florești, Liceul Teoretic *Eugen Pora* Cluj-Napoca, Școala Gimnazială *Octavian Goga* Cluj-Napoca, Școala Gimnazială *Ioan Bob* Cluj-Napoca, Colegiul de Servicii în Turism *Napoca* Cluj-Napoca, Colegiul Național *George Barițiu* Cluj-Napoca, Colegiul Național *Gheorghe Șincai* Cluj-Napoca, Școala Gimnazială *Constantin Brâncoveanu* Baciu, Școala Gimnazială *Ștefan Pascu* Apahida.

***„Desfășurarea unor activități de educație financiară în parteneriat cu BNR Cluj și BCR Cluj, în unitățile de învățământ din județul Cluj constituie o oportunitate pentru educația financiară a elevilor clujeni. Importanța educației financiare încă de la cele mai fragede vârste este din ce în ce mai evidentă, ea ajutând copiii să devină nisțe adulți responsabili din punct de vedere financiar. Copiii înțeleg importanța și valoarea banilor treptat, iar educația financiară de la vârste mici îi invață să fie cumpătați și echilibrați în cheltuirea banilor, făcând diferența între nevoi și dorințe, deprind noțiuni despre organizarea bugetului personal, bancă, dobândă, plan de economii, plan de investiții, având astfel toate șansele să devină antreprenori sau viitori economiști de succes, dar și să aibă, când vor fi adulți, o viață echilibrată și prosperă”***, a declarat doamna Marinela Marc, inspector școlar general al Inspectoratului Școlar Județean Cluj.

 ***COMUNICARE INSTITUȚIONALĂ, I.Ș.J. Cluj***